SPRÁVA KOMISIE EURÓPSKEMU PARLAMENTU A RADE o uplatňovaní nariadenia (ES) č. 1523/2007, ktorým sa zakazuje uvádzanie kožušiny mačiek a psov a výrobkov obsahujúcich takúto kožušinu na trh, ako aj ich dovoz do Spoločenstva a vývoz z neho /* COM/2013/0412 final */





SPRÁVA KOMISIE EURÓPSKEMU PARLAMENTU A RADE o uplatňovaní nariadenia (ES) č. 1523/2007, ktorým sa zakazuje uvádzanie kožušiny mačiek a psov a výrobkov obsahujúcich takúto kožušinu na trh, ako aj ich dovoz do Spoločenstva a vývoz z neho (Text s významom pre EHP) 1. Chronológia Nariadením (ES) č. 1523/2007[1] sa zakazuje uvádzanie mačacej a psej kožušiny a výrobkov obsahujúcich takúto kožušinu na trh, ako aj ich dovoz do Únie a vývoz z nej. Cieľom zákazu bolo reagovať na obavy európskych občanov, ktorí považujú psi a mačky za domáce zvieratá, a preto nechcú nakupovať výrobky obsahujúce mačaciu a psiu kožušinu. Týmto predpisom sa na úrovni EÚ zharmonizovali opatrenia zakazujúce mačaciu a psiu kožušinu a výrobky obsahujúce takúto kožušinu, keďže pätnásť členských štátov[2] už predtým prijalo vnútroštátne právne predpisy s cieľom obmedziť výrobu mačacej a psej kožušiny a obchodovanie s ňou. Mačacia a psia kožušina sa ťažko rozoznáva od ostatných druhov kožušiny alebo od syntetického materiálu používaného na imitáciu kožušiny. To platí najmä vtedy, keď sa kožušina používa ako lem alebo ozdoba na šatách (napr. na golieri kabáta), prípadne na hračkách alebo módnych doplnkoch (napr. na príveskoch s kožušinovými zvieratami). Zákaz mačacej a psej kožušiny sa v Európskej únii uplatňuje od 31. decembra 2008. V článku 7 nariadenia sa uvádza, že „Komisia predloží Európskemu parlamentu a Rade správu o uplatňovaní tohto nariadenia vrátane s tým súvisiacich colných činností najneskôr 31. decembra 2010“. Táto správa je odpoveďou Komisie na uvedenú požiadavku. Cieľom tejto správy je poskytnúť prehľad o vykonávaní zákazu mačacej a psej kožušiny v EÚ počas rokov 2009 a 2010. Prijatie tejto správy sa oneskorilo, keďže členské štáty museli nazbierať dostatok informácií o vykonávaní zákazu. Niektoré údaje boli doručené až začiatkom roka 2012, a tak sa mohli dôkladne preskúmať až v priebehu roka 2012. Správa opisuje opatrenia na presadzovanie, ktoré členské štáty zaviedli s cieľom zabrániť uvádzaniu mačacej a psej kožušiny a výrobkov obsahujúcich takúto kožušinu na trh, ako aj ich dovozu dovozu do Únie alebo vývozu z nej. Správa predovšetkým poskytuje prehľad o analytických metódach, ktoré členské štáty používajú na identifikáciu druhového pôvodu kožušiny, a o sankciách uplatniteľných v prípade porušenia. Správa poukazuje na hlavné problémy v súvislosti s vykonávaním, na ktoré Komisiu upozornili zainteresované strany a členské štáty. Tento dokument napokon referuje aj o tom, ako zúčastnené strany vnímajú vplyv uplatňovania tohto nariadenia. 2. Povinnosti členských štátov Členské štáty nesú hlavnú zodpovednosť za uplatňovanie zákazu[3]. Navyše sú povinné: – informovať Komisiu o analytických metódach, ktoré používajú na identifikáciu druhového pôvodu kožušiny (článok 5 nariadenia), – stanoviť pravidlá týkajúce sa sankcií uplatniteľných v prípade porušenia nariadenia a informovať o nich Komisiu (článok 8 nariadenia). 3. Metodika Komisia na zostavenie správy použila tieto zdroje informácií: – odpovede členských štátov na dotazník o presadzovaní zákazu mačacej a psej kožušiny v rokoch 2009 a 2010, ktorý im Komisia zaslala v roku 2011[4], – informácie od členských štátov o sankciách uplatniteľných v prípade porušenia uvedeného nariadenia, – korešpondenciu, ktorú Komisia dostala od zainteresovaných strán alebo členských štátov, – výsledky stretnutia[5], ktoré Komisia zvolala 18. januára 2012 s cieľom prerokovať vykonávanie zákazu s predstaviteľmi členských štátov a hlavnými zainteresovanými stranami[6]. 4. Vykonávanie zákazu 4.1. Kontroly v členských štátoch Členské štáty si na vykonávanie zákazu museli zriadiť kontrolné systémy. Tento proces, ktorý sa opisuje v nasledujúcich oddieloch, spočíval najmä v zahrnutí kontrol vykonávania zákazu do existujúcich kontrolných systémov. Prijaté opatrenia boli viac či menej prepracované v závislosti od členských štátov; najmä k opatreniam týkajúcim sa odbornej prípravy a postupov, ako aj šírenia informácií pristúpilo len zopár členských štátov. Keďže mačacia a psia kožušina a výrobky obsahujúce takúto kožušinu väčšinou pochádzajú z tretích krajín, prvoradým cieľom kontrolných systémov zavedených v členských štátoch je zabrániť nelegálnemu dovozu mačacej a psej kožušiny na obchodné účely z tretích krajín do EÚ. O výrobe mačacej a psej kožušiny v EÚ dôkazy neexistujú, a tak je pravdepodobnosť jej vývozu čisto teoretická. 4.1.1. Vnútroštátne právne predpisy zakazujúce mačaciu a psiu kožušinu V príslušných členských štátoch sa vnútroštátne právne predpisy zakazujúce mačaciu a psiu kožušinu, ktoré boli účinné pred prijatím nariadenia, zrušili a/alebo zmenili. Vďaka tomu, že nadobudlo účinnosť uvedené nariadenie, sa tak mohli zharmonizovať pravidlá o zákaze na úrovni EÚ. To uľahčuje prácu úradníkom, ktorí vykonávajú kontroly, ako aj subjektom, ktoré legálne predávajú kožušinu a kožušinové výrobky alebo imitácie kožušiny. 4.1.2. Sankcie uplatniteľné v prípade porušenia zákazu Členské štáty zodpovedajú za stanovenie sankcií uplatniteľných v prípade porušenia ustanovení nariadenia. Sankcie musia byť účinné, primerané a odrádzajúce. Väčšina členských štátov zmenila vnútroštátne právne predpisy, aby v prípade porušenia zákazu mohla ukladať administratívne a/alebo trestné sankcie Ostatné členské štáty už mali všeobecné sankcie za dovoz nelegálnych tovarov alebo ich uvádzanie na trh, ktoré by sa uplatnili v prípade porušenia ustanovení nariadenia. Administratívne sankcie pozostávajú hlavne z pokút, ktoré sa ukladajú príslušným subjektom, a nevylučujú možnosť využívať aj trestné sankcie. Na udelenie trestných sankcií je vo všeobecnosti potrebné, aby sa prípad postúpil vnútroštátnemu súdnemu dvoru. Ako sa uvádza v tabuľke 1, úroveň uplatniteľných sankcií sa medzi členskými štátmi dosť líši. Okrem toho všetky členské štáty majú zákonnú právomoc zachytiť nelegálne výrobky a požiadať o ich zničenie. Tabuľka 1: Súhrnný prehľad o sankciách uplatniteľných v členských štátoch v prípade porušenia zákazu mačacej a psej kožušiny Sankcie || Rozpätie sankcií Administratívne sankcie || Od 250 až 500 EUR do 20 000 EUR Trestné sankcie || Pokuty od 1 500 EUR do 40 000 EUR Trest odňatia slobody na 4 mesiace až 3 roky Zdroj: Odpovede členských štátov na dotazník Komisie o vykonávaní 4.1.3. Príslušné orgány zodpovedné za vykonávanie zákazu Keďže hlavným cieľom kontrol bolo zabrániť nezákonnému dovozu mačacej a psej kožušiny z tretích krajín do Únie, zodpovednosť za vykonávanie zákazu prináležala colným orgánom alebo colným orgánom a veterinárnym orgánom, ktoré členské štáty určili za hlavné príslušné orgány. Colné orgány zodpovedali za identifikáciu potenciálne nelegálnych obchodných zásielok z tretích krajín, v prípade ktorých sa vyskytlo podozrenie, že obsahujú mačaciu a psiu kožušinu. Pri identifikácii rizikových zásielok kľúčovú úlohu zohrávali skúsenosti z iných oblastí, v ktorých tieto orgány bojovali proti nelegálnemu dovozu. Colné služby vykonávajú kontroly, aby potvrdili prípadné podozrenie. Preto sa kontrolný postup týkajúci sa dovozu mačacej a psej kožušiny začlenil do všeobecných colných postupov, ktoré už zahŕňajú kontroly založené na posudzovaní rizika. Vzhľadom na nízky počet vykonaných kontrol vykonávanie zákazu colným orgánom pravdepodobne nespôsobilo nadmernú záťaž. Keď boli do uvedených postupov zainteresované aj veterinárne orgány, v prípade potreby zväčša zodpovedali za fyzickú kontrolu podozrivých zásielok, odber vzoriek a zasielanie vzoriek na analýzu. Keď boli zainteresované viaceré príslušné orgány, väčšina dotknutých členských štátov prijala opatrenia, aby sa zabezpečilo, že budú spolupracovať a vymieňať si informácie. 4.1.4. Odborná príprava a postupy Na úrovni EÚ Komisia začlenila kontrolné opatrenia týkajúce sa zákazu do európskej internetovej databázy colných sadzieb s názvom TARIC[7]. TARIC je viacjazyčná internetová databáza pre úradníkov a hospodárske subjekty, ktorá zahŕňa najmä opatrenia týkajúce sa dovozných a vývozných obmedzení. V roku 2009 bol na úrovni EÚ zostavený zoznam výrobkov a kódov kombinovanej nomenklatúry (KN)[8] prináležiacich tovarom, v prípade ktorých sa vyskytlo podozrenie, že obsahujú mačaciu a psiu kožušinu, a tento zoznam bol začlenený do databázy TARIC. Viaceré členské štáty uviedli, že databáza TARIC sa ukázala ako užitočná pri identifikácii potenciálne nelegálnych zásielok. Jeden členský štát však podotkol, že zoznam tovarov a kódov KN, v prípade ktorých existuje podozrenie, že obsahujú mačaciu a psiu kožušinu, je pridlhý. Keď úradníci, ktorí kontrolujú dovoz alebo vývoz kožušiny, do databázy TARIC vložia názov výrobku alebo kód KN prináležiaci položke z uvedeného zoznamu, databáza ukáže, že je potrebné preveriť, či podnikateľský subjekt v colnom vyhlásení označil okienko s informáciou, že dovážaná alebo vyvážaná kožušina nepochádza z mačiek a psov, ako sa uvádza v nariadení (ES) č. 1523/2007. Niektoré členské štáty okrem databázy TARIC poskytli úradníkom aj usmernenia a informácie o vykonávaní zákazu, ktoré zahŕňali praktické informácie o vykonávaní kontrol, ako aj informácie o ustanoveniach nariadenia a vnútroštátnych právnych predpisoch. Príklady takýchto dokumentov sú k dispozícii na tejto adrese: https://findok.bmf.gv.at/findok/targetSearchSubmit.do;jsessionid=9605F10870FC605A9F5E848516744BF5 4.1.5. Analytické metódy na identifikáciu druhového pôvodu kožušiny Členské štáty na identifikáciu druhového pôvodu kožušiny používali tieto analytické metódy: – vizuálna kontrola, – mikroskopická analýza chlpov, – analýza DNA (polymerázová reťazová reakcia, PCR), – identifikácia druhov zvierat (SIAM) pomocou hmotnostnej spektrometrie MALDI-TOF. Zoznam metód používaných v každom členskom štáte a údaje o príslušných laboratóriách sa uvádzajú v prílohe I k tejto správe. Členské štáty väčšinou používali mikroskopiu, analýzu DNA a identifikáciu druhov zvierat pomocou hmotnostnej spektrometrie MALDI-TOF. Každá z týchto metód má klady aj zápory v závislosti od typu odobratých vzoriek, úrovne požadovanej identifikácie, opakovateľnosti a potrebných nákladov. Mikroskopickou analýzou chlpov možno určiť, či vzorka obsahuje zvieraciu alebo syntetickú kožušinu. Analýzou DNA možno zistiť, či vzorka nepochádza z domácej mačky alebo psa a aký je druhový pôvod kožušiny, a to za predpokladu, že sú k dispozícii relevantné druhovo špecifické priméry. Analýzou DNA možno odlíšiť vzorky kožušiny domácich psov od kožušiny líšky, kojota, šakala a psíka medvedíkovitého. Nemožno ňou však odlíšiť kožušinu domácich mačiek od kožušiny hybridov domácich a bengálskych mačiek. Aby analýza DNA bola úspešná, vyžaduje si minimálne množstvo a kvalitu izolovanej DNA, čo môže niekedy byť náročné, ak vzorka pochádza zo spracovanej kožušiny (napr. farbenej). Identifikáciou druhov zvierat pomocou hmotnostnej spektometrie MALDI-TOF možno v porovnaní s analýzou DNA identifikovať širšie spektrum druhov, z ktorých pochádza kožušina, a možno ňou odhaliť druhový pôvod kožušiny aj vtedy, keď je spracovaná. Zainteresované strany a členské štáty na stretnutí, ktoré Komisia usporiadala 18. januára 2012, poskytli ďalšie podrobnosti o jednotlivých metódach analýzy. Tie sú dostupné na webovej stránke: http://ec.europa.eu/food/animal/welfare/seminars/docs/methods_analysis_identifying_species_origin_fur_en.pdf V nasledujúcej tabuľke sa uvádza rozsah nákladov spojených s analytickými metódami na identifikáciu mačacej a psej kožušiny: Tabuľka 2: Analytické metódy na identifikáciu druhového pôvodu kožušiny Metóda || Náklady Mikroskopia || 30 až 60 EUR Identifikácia druhov zvierat (SIAM) pomocou hmotnostnej spektrometrie MALDI-TOF || 150 až 250 EUR Analýza DNA || 150 až 1 075 EUR Zdroj: Odpovede členských štátov na dotazník Komisie o vykonávaní Laboratórium, ktorému úradníci môžu posielať vzorky na odhaľovanie mačacej a psej kožušiny, si väčšina členských štátov určuje v rámci vlastného územia. Niektoré členské štáty sa však rozhodli posielať vzorky do zmluvného laboratória v inom členskom štáte, alebo túto možnosť zvažujú, lebo vo vlastných laboratóriách nemajú dostatok odborných kapacít a na analýzu sa posiela len malý počet vzoriek. 4.1.6. Šírenie informácií Ako už bolo uvedené, podnikateľské subjekty majú na internete prístup k databáze colných sadzieb TARIC, kde majú k dispozícii znenie nariadenia a informácie o tom, že ak chcú doviezť alebo vyviezť kožušinu, musia v colnom vyhlásení uviesť, že dotknuté tovary neobsahujú mačaciu a psiu kožušinu. Niekoľko členských štátov navyše rozšírilo informácie aj medzi potenciálne podnikateľské subjekty, dovozcov a maloobchodníkov, ako aj medzi spotrebiteľov. V úradných vestníkoch alebo na oficiálnych webových stránkach členských štátov boli publikované informačné listy. 4.2. Výsledky kontrol Členské štáty sústredili kontrolnú činnosť na dovoz. Okrem týchto kontrol sa navyše v rámci Únie uskutočnili doplňujúce kontroly, a to predovšetkým v maloobchodných predajniach. V prípade potreby sa odobrali vzorky na analýzu na účely potvrdenia prítomnosti mačacej a psej kožušiny. Nelegálne výrobky boli po identifikácii skonfiškované a zničené. V prípade porušenia predpisov boli uložené sankcie. V nasledujúcich tabuľkách sa uvádza súhrnný prehľad o kontrolách, ktoré vykonali členské štáty, a o ich výsledkoch. Členské štáty neposkytli konkrétne údaje o množstve mačacej a psej kožušiny ani o uplatnených sankciách. Tabuľka 3: Kontroly zamerané na prevenciu nelegálneho dovozu mačacej a psej kožušiny na obchodné účely Rok || Počet skontrolovaných dovezených obchodných zásielok || Počet dovezených obchodných zásielok, z ktorých boli odobraté vzorky na analýzu || Počet zásielok, ktorých dovoz nebol schválený || Počet skonfiškovaných zásielok || Počet zničených dovezených zásielok 2009 || 9 687 || 0 || 1 || 0 || 0 2010 || 25 275 || 5 || 2 || 67 || 0 Zdroj: Odpovede členských štátov na dotazník Komisie o vykonávaní Tabuľka 4: Vykonané kontroly zamerané na nelegálne uvádzanie mačacej a psej kožušiny na trh v EÚ Rok || Počet kontrol vykonaných v obchodoch a maloobchodoch || Počet zásielok, z ktorých boli odobraté vzorky na analýzu || Počet obchodných zásielok skonfiškovaných v obchodoch a maloobchodoch[9] || Počet zničených obchodných zásielok z obchodov a maloobchodov[10] || Počet cielených kontrol internetových stránok predávajúcich tovar || Počet cielených kontrol balíkov zaslaných poštou 2009 || 119 || 46 || 66 || 56 || 0 || 0 2010 || 169 || 52 || 40 || 28 || 0 || 0 Zdroj: Odpovede členských štátov na dotazník Komisie o vykonávaní Tabuľka 5: Počet analyzovaných vzoriek Členský štát || Počet analyzovaných vzoriek || 2009 || 2010 Rakúsko || 1 || 10 Česká republika || 0 || 1 Nemecko || 1 || Dánsko || spolu 15 za roky 2009 a 2010 Fínsko || 0 || 2 Francúzsko || 46 (z toho 17 nevyhovelo[11]) || 20 (všetky vzorky vyhoveli) Taliansko || 20 Spojené kráľovstvo || 0 || 3 Spolu || 119 Zdroj: Odpovede členských štátov na dotazník Komisie o vykonávaní V porovnaní s rokom 2009, keď nadobudlo účinnosť nariadenie, sa v roku 2010 uskutočnil vyšší počet kontrol a na analýzu sa zaslalo väčšie množstvo odobratých vzoriek, keďže členské štáty dovtedy už prijali opatrenia na zabezpečenie kontrol. Členské štáty uviedli, že možnosť obsahu mačacej a psej kožušiny identifikovali najmä pri takých tovaroch, akými sú saká a kabáty, šatky, šály, prívesky na kľúče a koža. 5. Problémy s vykonávaním Niektoré zainteresované subjekty sa vyjadrili, že sa nevykonáva dostatok úradných kontrol zameraných na uvádzanie mačacej a psej kožušiny na trh EÚ, a to najmä pokiaľ ide o predaj na internete. Diskutovalo sa aj o otázke povinnosti označovania s ohľadom na budúce uplatňovanie nariadenia (ES) č. 1007/2011[12], pokiaľ ide o označovanie, ktoré členské štáty vyžadujú v prípade odevov s obsahom malého množstva kožušín. Nariadením (ES) č. 1007/2011 sa stanovuje požiadavka uvádzať na etikete alebo inom označení textilného výrobku zmienku o prítomnosti netextilných častí živočíšneho pôvodu, aby sa spotrebitelia mohli rozhodovať na základe dostatočných informácií. Etiketa alebo iné označenie by nemali byť zavádzajúce. 6. Vplyv nariadenia Hlavné zainteresované strany poukázali na kladný vplyv nariadenia. Zákaz mačacej a psej kožušiny sa v súčasnosti uplatňuje vo všetkých členských štátoch. Nariadením sa harmonizujú pravidlá, a tým sa aj uľahčuje práca podnikateľským subjektom, ktoré dovážajú na trh EÚ kožušinu alebo výrobky s obsahom kožušiny, prípadne ich uvádzajú na trh. Podľa Európskeho združenia chovateľov kožušinových zvierat zákaz navyše nemal negatívny vplyv na obchod s kožušinou. Podľa názoru zainteresovaných strán možno predpokladať, že vďaka zákazu a kontrolám vykonávaným v členských štátoch európskym spotrebiteľom hrozí len veľmi malé riziko nákupu mačacej a psej kožušiny. 7. Záver Členské štáty si na vykonávanie zákazu zriadili kontrolné systémy. Najčastejšie zahrnuli kontroly vykonávania zákazu do existujúcich kontrolných systémov, a to prostredníctvom týchto opatrení: – zmena vnútroštátnych právnych predpisov s cieľom zrušiť predchádzajúce vnútroštátne opatrenia zakazujúce mačaciu a psiu kožušinu a zaviesť pokuty, – určenie príslušných orgánov a zodpovedných úradníkov, – určenie analytických metód, pomocou ktorých možno v prípade podozrenia identifikovať, či kožušina pochádza z domácich psov alebo mačiek, a laboratórií, ktoré túto analýzu vykonávajú, – odborná príprava a vypracovanie postupov na informovanie úradníkov vykonávajúcich kontroly, – šírenie informácií medzi podnikateľskými subjektmi a širokou verejnosťou. Hlavným cieľom kontrolných systémov je zabrániť nelegálnemu dovozu mačacej a psej kožušiny do Únie na obchodné účely z tretích krajín, pretože väčšina z nej pochádza práve odtiaľ. V rokoch 2009 a 2010 sa kontroly členských štátov preto zameriavali najmä na to, aby sa zabránilo nelegálnemu dovozu. Zákaz týkajúci sa nelegálneho dovozu možno harmonizovane vykonávať vďaka tomu, že colné orgány sa priamo zapájajú do tohto úsilia a podnikateľské subjekty i členské štáty používajú databázu Komisie TARIC. Uplatňovanie nariadenia malo vo všeobecnosti pozitívny vplyv, keďže nahradilo niekoľko vnútroštátnych zákazov uplatňovaných prostredníctvom rôznych postupov, a tak podnikateľským subjektom zjednodušuje prácu. Podľa názoru zainteresovaných strán zákaz navyše prispel k zníženiu rizika, že európski spotrebitelia by si kúpili mačaciu a psiu kožušinu alebo výrobky obsahujúcich takúto kožušinu. PRÍLOHA I: Metódy identifikácie mačacej a psej kožušiny používané v členských štátoch Č. || Členský štát || Používaná metóda 1 || Rakúsko || Mikroskopická analýza chlpov + zvažuje sa analýza DNA 2 || Belgicko || V odpovedi na dotazník sa neuvádzajú nijaké informácie 3 || Bulharsko || Mikroskopická analýza chlpov + MALDI-TOF 4 || Cyprus || MALDI-TOF 5 || Česká republika || Analýza DNA 6 || Dánsko || Analýza DNA 7 || Estónsko || Vizuálna kontrola + mikroskopická analýza chlpov 8 || Fínsko || Mikroskopická analýza chlpov 9 || Francúzsko || Mikroskopická analýza chlpov + analýza DNA 10 || Nemecko || Analýza DNA + MALDI-TOF 11 || Grécko || Neodpovedalo na dotazník 12 || Maďarsko || Mikroskopická analýza chlpov + analýza DNA 13 || Írsko || MALDI-TOF 14 || Taliansko || Vizuálna kontrola + mikroskopická analýza chlpov + analýza DNA + MALDI-TOF 15 || Lotyšsko || Mikroskopická analýza chlpov 16 || Litva || Mikroskopická analýza chlpov + zvažuje sa analýza DNA 17 || Luxemburg || MALDI-TOF 18 || Malta || Analýza DNA 19 || Holandsko || Mikroskopická analýza chlpov + MALDI-TOF 20 || Poľsko || Vizuálna kontrola + analýza DNA 21 || Portugalsko || Zvažuje sa zahraničné zmluvné laboratórium 22 || Rumunsko || MALDI-TOF 23 || Slovensko || Mikroskopická analýza chlpov + analýza DNA + MALDI-TOF 24 || Slovinsko || Mikroskopická analýza chlpov + analýza DNA 25 || Španielsko || Mikroskopická analýza chlpov + analýza DNA 26 || Švédsko || Analýza DNA + MALDI-TOF 27 || Spojené kráľovstvo || Analýza DNA Zdroj: Odpovede členských štátov na dotazník Komisie o vykonávaní PRÍLOHA II : Zoznam konzultovaných zainteresovaných strán Názov organizácie AEDT – The European Association of Fashion Retailers (Európske združenie maloobchodníkov v oblasti módy) COTANCE GAIA HSI Humane Society International IFTF – International Fur Trade Federation (Medzinárodná federácia obchodu s kožušinou) European Fur Breeders Association (Európske združenie chovateľov kožušinových zvierat) Euroleather UNIC (Unione Nazionale Industria Conciaria) Fondation Brigitte Bardot IFAW – International Fund for Animal Welfare (Medzinárodný fond na ochranu zvierat) [1] Nariadenie (ES) č. 1523/2007 z 11. decembra 2007, ktorým sa zakazuje uvádzanie kožušiny mačiek a psov a výrobkov obsahujúcich takúto kožušinu na trh, ako aj ich dovoz do Spoločenstva a vývoz z neho; Ú. v. EÚ L 343, 27.12.2007, s. 1. [2] Správa referuje o uplatňovaní nariadenia v období rokov 2009 a 2010. [3] Zákaz označuje „zákaz mačacej a psej kožušiny“. To platí v celom texte. [4] Odpovedali všetky členské štáty okrem Grécka. [5] Program a prezentácie zo stretnutia sú k dispozícii na http://ec.europa.eu/food/animal/welfare/seminars/docs/agenda_implementation_ban_cat_dog_fur_en.pdf [6] Zoznam organizácií, ktoré sa zúčastnili na zasadnutí, je k dispozícii v prílohe k správe. [7] Databáza TARIC je dostupná na tejto webovej lokalite: http://ec.europa.eu/taxation_customs/customs/customs_duties/tariff_aspects/customs_tariff/index_en.htm [8] Pri ohlasovaní colným orgánom v Únii tovar vo všeobecnosti musí byť zatriedený podľa kombinovanej nomenklatúry alebo KN. Dovážaný a vyvážaný tovar sa musí nahlasovať spolu s údajom, pod ktorú podpoložku nomenklatúry patrí. [9] Zo zachytených zásielok neboli nevyhnutne odobraté vzorky na analýzu, keďže skutočnosť, že tovar je nevyhovujúci, sa mohla zistiť aj z iných dôvodov než na základe pozitívnych výsledkov analýzy. [10] Zo zachytených zásielok neboli nevyhnutne odobraté vzorky na analýzu, keďže skutočnosť, že tovar je nevyhovujúci, sa mohla zistiť aj z iných dôvodov než na základe pozitívnych výsledkov analýzy. [11] Za nevyhovujúcu sa považuje vzorka, v prípade ktorej sa potvrdila prítomnosť mačacej alebo psej kožušiny. [12] Nariadenie Európskeho parlamentu a Rady (EÚ) č. 1007/2011 z 27. septembra 2011 o názvoch textilných vlákien a súvisiacom označení vláknového zloženia textilných výrobkov etiketou a iným označením (Ú. v. EÚ L 272, 18.10.2011, s. 1–64).